На основи члена 10. Покраїнскей скупштинскей одлуки о додзельованю буджетних средствох за финансованє и софинансованє програмних активносцох и проєктох у обласци основного и штреднього образованя и воспитаня и школярского стандарду у Автономней Покраїни Войводини («Службени новини АПВ», число 14/15) и члена 24. пасус 2. Покраїнскей скупштинскей одлуки о покраїнскей управи («Службени новини АПВ», число 37/14, 54/14 – др. одлука и 37/16), покраїнски секретар за образованє, предписаня, управу и национални меншини – национални заєднїци, п р и н о ш и

**ПРАВИЛНЇК**

**O ДОДЗЕЛЬОВАНЮ БУДЖЕТНИХ СРЕДСТВОХ ПОКРАЇНСКОГО СЕКРЕТАРИЯТУ ЗА ОБРАЗОВАНЄ, ПРЕДПИСАНЯ, УПРАВУ И НАЦИОНАЛНИ МЕНШИНИ – НАЦИОНАЛНИ ЗАЄДНЇЦИ ЗА ФИНАНСОВАНЄ И СОФИНАНСОВАНЄ ПРОГРАМНИХ АКТИВНОСЦОХ И ПРОЄКТОХ ЗА ДЗВИГАНЄ КВАЛИТЕТУ ШКОЛЯРСКОГО СТАНДАРДУ У АВТОНОМНЕЙ ПОКРАЇНИ ВОЙВОДИНИ**

**Член 1.**

Зоз тим правилнїком ше ушорює способ, условия, приоритети и критериюми за додзельованє буджетних средствох (у дальшим тексту: средства) за финансованє и софинансованє програмних активносцох и проєктох за дзвиганє квалитету школярского стандарду у Автономней Покраїни Войводини (у дальшим тексту: АП Войводина), у складзе зоз апроприяциями яки одобрени з Oдлуку о буджету Автономней Покраїни Войводини у рамикох роздїлу Покраїнского секретарияту за образованє, предписаня, управу и национални меншини – национални заєднїци (у дальшим тексту: Покраїнски секретарият).

**Член 2.**

Право на додзельованє средствох маю установи школярского стандарду – доми школярох штреднїх школох, школи з домом школярох, специялни школи з домом школярох, школярски центри, школярски одпочивалїща и школярски културни центри на териториї АП Войводини чий снователь Република Сербия, односно АП Войводина (у дальшим тексту: хаснователє).

**Член 3.**

Програмни активносци и проєкти за дзвиганє квалитету школярского стандарду зоз члена 1. того правилнїка ше финансує односно софинансує прейґ конкурсу (у дальшим тексту: конкурс), хтори Покраїнски секретарият розписує найменєй раз рочнє, у складзе зоз финансийним планом Покраїнского секретарияту и одлуку о буджету АП Войводини.

Конкурс облапя податки о назви акта на основи хторого ше розписує конкурс, висини вкупних средствох яки предвидзени за додзельованє по конкурсу, о тим хто ше може приявиц на конкурс и за яки наменки, критериюми на хторих ше будзе засновйовац оценьованє приявох на конкурс, односно висину и наменку средствох яки ше розподзелює, способ и термин за подношенє приявох на конкурс, як и други податки хтори значани за запровадзованє конкурсу.

**Член 4.**

Конкурс ше обявює на урядовим интернет-боку Секретарияту, у «Службених новинох Автономней Покраїни Войводини» и у єдним явним глашнїку, хтори закрива цалу територию АП Войводини.

Конкурс мож обявиц и на язикох националних меншинох – националних заєднїцох хтори ше службено хаснує у роботи орґанох АП Войводини.

**Член 5.**

Прияву на конкурс ше подноши у писаней форми на єдинственим формуларе хтори ше обявює на интернет-боку Покраїнского секретарияту, хтори облапя опис, циль и финансийни план програмней активносци, односно проєкту, з термином їх законченя.

**Член 6.**

Ґу прияви на конкурс треба доручиц фотокопию потвердзеня о порцийним идентификацийним чишлє.

Покраїнски секретарият затримує право од подношительох прияви, по потреби, питац додатну документацию и информациї.

Нєподполни и нєблагочасни прияви ше нє будзе розпатрац.

**Член 7.**

Покраїнски секретар цо компетентни за роботи образованя (у дальшим тексту: Покраїнски секретар) формує Комисию за запровадзованє конкурсу за додзельованє средствох за програмни активносци и проєкти за дзвиганє квалитету школярского стандарду (у дальшим тексту: Комисия).

Комисия розпатра поднєшени прияви на конкурс.

Комисия утвердзує виполнєносц условийох яки предписани на конкурсу.

По розпатраню поднєшених приявох на конкурс, Комисия составя обгрунтоване предкладанє за додзельованє средствох и доручує го покраїнскому секретарови.

**Член 8.**

Покраїнски секретар розпатра предкладанє Комисиї и з ришеньом одлучує о розподзельованю средствох хасновательом.

Ришенє зоз пасуса 1. того члена конєчне.

Ришенє зоз пасуса 1. того члeна ше, з таблїчковим препатрунком у хторим податки о додзельованю средствох, обявює на интернет презентациї Покраїнского секретарияту.

Покраїнски секретарият о резултатох конкурса подношительох приявох обвисци и у писаней форми, кед преценї же тото нєобходне.

**Члeн 9.**

При розпатраню приявох на конкурс Комисия да приоритет шлїдуюцим програмним активносцом и проєктом за дзвиганє квалитету школярского стандарду:

* орґанизованє стретнуцох домох школярох у АП Войводини;
* реализация програмох и проєктох з обласци образованя и воспитаня, култури, уметносци, спорта;
* реализация рижних манифестацийох;
* уводзенє и отримованє НАССР и ISO стандардох у установох школярского стандарду и
* витворйованє других програмних активносцох и проєктох у функциї дзвиганя уровня школярского стандарду.

**Член 10.**

При одредзованю висини средствох за додзельованє, применює ше тоти критериюми:

* значносц програмних активносцох, односно проєктох за розвой школярского стандарду у АП Войводини,
* число учашнїкох у програмних активносцох и проєктох,
* ступень розвитосци єдинки локалней самоуправи на чиєй териториї ше находзи установа школярского стандарду,
* постоянє других жридлох за финансованє програмних активносцох, односно проєктох,
* успишна реализация додзелєних средствох з буджету АП Войводини у предходних рокох з дорученим звитом и доказами о наменковим и законїтим хаснованю буджетних средствох,
* же програмну активносц и проєкт преважно мож реализовац у чечуцим буджетним року.

**Член 11.**

Обовязку за додзельованє средствох Покраїнски секретарият пребера на основи контракту, у смислу закона з яким ше ушорює буджетну систему.

**Член 12.**

Хаснователь длужен додзелєни средства хасновац наменково и законїто, а нєпотрошени средства врациц до буджету АП Войводини.

Хаснователь ма обовязку поднєсц звит о хаснованю средствох, найпознєйше у чаше 15 (петнац) дньох од утвердзеного термину за реализацию наменки за хтору додзелєни средства, зоз припадаюцу документацию хтору оверели одвичательни особи.

Хаснователь ма обовязку достати средства врациц до буджету АП Войводини, кед ше утвердзи же ше средства нє хаснує за реализацию наменки за яку су додзелєни.

Кед хаснователь нє доручи звит зоз пасуса 2. того члена, траци право конкуровац за розподзельованє средствох з новима програмами односно проєктама.

У случаю подозривосци же додзелєни средства у дзепоєдних случайох нє хасновани наменково, Покраїнски секретарият поруша поступок пред покраїнским орґаном управи цо компетентни за буджетну инспекцию, пре контролу наменкового и законїтого хаснованя средствох.

**Член 13.**

Тот правилнїк ступа на моц по обявйованю у «Службених новинох Автономней Покраїни Войводини» а будзе поставени и на урядовим интернет-боку Покраїнского секретарияту за образованє, предписаня, управу и национални меншини – национални заєднїци.

З дньом ступаня на моц того правилнїка престава важиц Правилнїк o додзельованю буджетних средствох Покраїнского секретарияту за образованє, предписаня, управу и национални меншини – национални заєднїци за финансованє и софинансованє програмних активносцох и проєктох за дзвиганє квалитету школярского стандарду у Автономней Покраїни Войводини число: 128-451-935/2015-01 од 17.4.2015. року.

**ПОКРАЇНСКИ СЕКРЕТАРИЯТ ЗА ОБРАЗОВАНЄ, ПРЕДПИСАНЯ, УПРАВУ И НАЦИОНАЛНИ МЕНШИНИ – НАЦИОНАЛНИ ЗАЄДНЇЦИ**

Число: 128-451-56/2017-01

Нови Сад, 1.2.2017. року

**ПОКРАЇНСКИ СЕКРЕТАР,**

**Михаль Нїлаш, с.р.**